हजारों वर्ष पहले कांचगिरि (सुमेरु पर्वत) पर वानरराज केसरी निवास करते थे| उनकी पत्नी का नाम अंजना था, जो वानरराज कुंजर की पुत्री थीं| पति-पत्नी दोनों बहुत सुखी थे| लेकिन एक ही चिंता उन्हें परेशान किए रहती थी कि उनके यहां कोई संतान नहीं थी| विवाह हुए कई वर्ष बीत चुके थे| लेकिन अभी तक अंजना मां नहीं बन पाईं थीं| इसलिए वह उदास रहती थीं| इस मानसिक परेशानी से तंग आकर एक दिन दोनों महर्षि मतंग के पास पहुंचे और सादर दंडवत करके महर्षि को अपनी परेशानी बताई| सुनकर महर्षि मतंग ने अंजना को राय दी और बोले – “मैं तुम्हारी मनोस्थिति जानता हूं पुत्री! लेकिन मैं विवश हूं, क्योंकि मैं विधि के विधान में कोई हस्तक्षेप नहीं कर सकता| हां, एक उपाय जरूर बता सकता हूं, जिससे तुम्हें संतान की प्राप्ति हो सकती है| तुम्हें कठिन तप करना होगा|”